**28. април 2020.**

Данас ћемо анализирати песму српског песника Стевана Раичковића „НЕБО“.

У вашим Читанкама она се налази на страни 93.

Ваш задатак ће бити, као и до сада, да покушате самостално песму да анализирате, водећи рачуна о свим оним важним елементима анализе ЛИРСКЕ песме. Када то урадите самостално, погледајте овде дату аналзизу и препишите је у своје свеске. Песма јесте кратка, али немојте да вас то наведе на помисао да је песма лака за анализу. Напротив, песма је веома садржајна, мисаона, богата стилским фигурама пренесеног значења и захтева вашу велику пажњу.

**Небо**

У тој дубини

Плавој

И без руба

Тражио сам, већ одавно,

Голуба.

Али све што се изнад дигло

Нестало је.

Горе су још само плаве боје.

Тражићу га још по кругу

Вртоглавом:

Макар очи изгубио

Сам

У плавом.

\*\*\*\*\*

**СТЕВАН РАИЧКОВИЋ (1928-2007)**

**„НЕБО“**

**О писцу:**

* рођен у Нересници код Кучева, у источној Србији.
* песник савремене српске лирике;
* писао је поезију, прозу за децу, есеје;
* три су основне преокупације у његовој поезији: природа – усамљеност – тишина;
* најпознатије збирке поезије: „Камена успаванка“, „Детињство“, „Балада о предвечерју“; књига прозе за децу „Велико двориште“ и др.

\*\*\*\*\*

**Књижевни род**: лирика

**Књижевна врста**: мисаона (рефлексивна) песма

\****Мисаона песма*** = врста лирике у којој песник (лирски субјект) своја осећања и потиче тај други назив за ову врсту – рефлексивна песма.

**I \*Основни (главни) мотив и пратећи мотиви - кључне речи:**

**НЕБО** = симбол за узлете у висине, изазов за нашу машту;

**ПЛАВА БОЈА** = симбол бесконачне дубине, удаљеност идеала за којима песник трага;

**ОЧИ** = симбол светлости, човеков прозор у свет; најузвишенија вредност сваког живог бића;

**ГОЛУБ** (птица) = висине, неспутаност; високи животни циљеви, идеали;

**КРУГ** (небески круг) = изазива осећај пријатности; вечност и непроменљивост;

*Сви ови мотиви су уједно и СИМБОЛИ, а ти исти симболи имају и метафорично, тј. пренесено значење!*

II \*Песник (лирски субјект) је **сам** у средишту природе. Природа без људи карактеристичан је призор код Раичковића.

Лирски субјект је неуморни трагалац и сведен је на најбитније – на **очи.**

**Птице** које полете морају да нестану са видика онога ко их посматра = високи циљеви и идеали се не могу досегнути без напора и одрицања.

*„Ал све што се изнад дигло,*

*Нестало је...“*

***III \*ШТА ЗА ПЕСНИКА ЗНАЧИ ТА ПТИЦА КОЈУ ОН УПОРНО ТРАЖИ?***

Песма је у ствари трагање за својим циљем, идеалом, чак и по цену губитка оног највреднијег – *„макар очи изгубио“*.

Нечем узвишеном (истини, лепоти, доброти...) морамо бити потпуно предани, од чега не треба никада одустати.

\*\*\*\*\*

**ПОДСЕЋАЊЕ на значење стилске фигуре СИМБОЛ**:

\****СИМБОЛ*** = стилска фигура која настаје када се конкретном појму даје неко апстрактно значење, тј. апстрактни појам или појава, замењује се конкретним појмом.

Нпр. врба је постала симбол туге; вага је симбол правде; маслинова гранчица = мир итд.

\*\*\*\*\*

**СТИХ:** слободни стих = од два до девет слогова.

*(припремила: проф. Марина Глинос)*